title: A Bizottság (EU) 2019/147 végrehajtási rendelete (2019. január 30.) a Beauveria bassiana PPRI 5339 törzs hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet mellékletének módosításáról (EGT-vonatkozású szöveg.)

text:
                  31.1.2019

                  HU

                  Az Európai Unió Hivatalos Lapja

                  L 27/14

         A BIZOTTSÁG (EU) 2019/147 VÉGREHAJTÁSI RENDELETE
         (2019. január 30.)
         a Beauveria bassiana PPRI 5339 törzs hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet mellékletének módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére,
         mivel:

                     (1)

                     Az 1107/2009/EK rendelet 7. cikke (1) bekezdésének megfelelően Hollandiához 2014. október 1-jén kérelem érkezett a BASF Corporation vállalattól a Beauveria bassiana PPRI 5339 törzs hatóanyagként való jóváhagyására vonatkozóan.

                     (2)

                     Az 1107/2009/EK rendelet 9. cikke (3) bekezdésének megfelelően Hollandia mint referens tagállam 2015. június 2-án értesítette a kérelmezőt, a többi tagállamot, a Bizottságot és az Európai Élelmiszerbiztonsági Hatóságot (a továbbiakban: Hatóság) a kérelem elfogadhatóságáról.

                     (3)

                     A referens tagállam 2016. december 22-én értékelőjelentés-tervezetet nyújtott be a Bizottsághoz, amelyről a Hatóságnak is küldött másolatot; e tervezetben azt vizsgálta, hogy a hatóanyag várhatóan megfelel-e az 1107/2009/EK rendelet 4. cikkében meghatározott jóváhagyási kritériumoknak.

                     (4)

                     A Hatóság eleget tett az 1107/2009/EK rendelet 12. cikke (1) bekezdésében foglaltaknak. Az 1107/2009/EK rendelet 12. cikkének (3) bekezdése értelmében a Hatóság felkérte a kérelmezőt, hogy nyújtson be kiegészítő információkat a tagállamoknak, a Bizottságnak és a Hatóságnak. A referens tagállam a kiegészítő információkról készített értékelést aktualizált értékelőjelentés-tervezet formájában nyújtotta be a Hatósághoz 2017 novemberében.

                     (5)

                     2018. március 12-én a Hatóság tájékoztatta a kérelmezőt, a tagállamokat és a Bizottságot az arra vonatkozó következtetéséről (2), hogy a Beauveria bassiana PPRI 5339 törzs hatóanyag várhatóan megfelel-e az 1107/2009/EK rendelet 4. cikkében meghatározott jóváhagyási kritériumoknak. A Hatóság nyilvánosságra hozta következtetéseit.

                     (6)

                     A Bizottság 2018. október 24-én a Növények, Állatok, Élelmiszerek és Takarmányok Állandó Bizottsága elé terjesztette a Beauveria bassiana PPRI 5339 törzsre vonatkozó felülvizsgálati jelentés tervezetét és a Beauveria bassiana PPRI 5339 törzs jóváhagyásáról szóló rendelettervezetet.

                     (7)

                     Legalább egy, a hatóanyagot tartalmazó növényvédő szer egy vagy több reprezentatív használata és különösen azoknak a felhasználásoknak a tekintetében, amelyeket megvizsgáltak és a felülvizsgálati jelentésben részletesen ismertettek, megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek.

                     (8)

                     Ezért a Beauveria bassiana PPRI 5339 törzs jóváhagyása indokolt.

                     (9)

                     Az 1107/2009/EK rendelet 13. cikke (2) bekezdésének a rendelet 6. cikkével összefüggésben értelmezett rendelkezései értelmében, valamint a jelenlegi tudományos és műszaki ismeretekre való figyelemmel azonban bizonyos feltételeket elő kell írni. Emellett megfelelő esetekben helyénvaló kockázatcsökkentő intézkedéseket is bevezetni.

                     (10)

                     Az 1107/2009/EK rendelet 13. cikke (4) bekezdésének megfelelően az 540/2011/EU bizottsági végrehajtási rendelet (3) mellékletét ennek megfelelően módosítani kell.

                     (11)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A hatóanyag jóváhagyása
            Az I. mellékletben meghatározott Beauveria bassiana PPRI 5339 törzs hatóanyag az ugyanazon mellékletben foglalt feltételekkel jóváhagyásra kerül.

            2. cikk
            Az 540/2011/EU végrehajtási rendelet módosításai
            Az 540/2011/EU végrehajtási rendelet melléklete e rendelet II. mellékletének megfelelően módosul.

            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. január 30-án.

                  a Bizottság részéről

                  az elnök

               Jean-Claude JUNCKER

            (1)  HL L 309., 2009.11.24., 1. o.

            (2)  EFSA (Európai Élelmiszerbiztonsági Hatóság), 2018. Conclusion on the peer review of the pesticide risk assessment of the active substance Beauveria bassiana strain PPRI 5339 (A Beauveria bassiana PPRI 5339 törzs hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2018;16(4):5230, 18 o. doi:10.2903/j.efsa.2018.5230.

            (3)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            I. MELLÉKLET

                        Közhasználatú név, azonosító szám

                        IUPAC-név

                        Tisztaság (1)

                        Jóváhagyás dátuma

                        Jóváhagyás lejárta

                        Egyedi rendelkezések

                           Beauveria bassiana PPRI 5339 törzs
                        Hozzáférési szám az International Depositary Authority, Agricultural Research Kultúra Collection (NRRL) gyűjteményében: NRRL 50757

                        Tárgytalan

                        A beauvericin határértéke: 0,5 mg/kg

                        2019. február 20.

                        2029. február 20.

                        Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a Beauveria bassiana PPRI 5339 törzsről szóló felülvizsgálati jelentésben és különösen annak I. és II. függelékében található megállapításokat.
                        Az átfogó értékelésben a tagállamoknak fokozott figyelmet kell fordítaniuk a következőkre:

                                    —

                                    a beauvericin metabolit eltarthatósági vizsgálat során mért szintje a B. bassiana PPRI 5339 törzset tartalmazó készítmény(ek) tárolását követően,

                                    —

                                    az üvegházakba bejutott beporzókra az e kérelem tekintetében reprezentatívnak tekintett készítmény(ek)től eltérő készítményeknek való expozíciót követően gyakorolt hatások,

                                    —

                                    a szert kezelők és más dolgozók védelme, tekintettel arra, hogy a B. bassiana PPRI 5339 törzset – mint minden mikroorganizmust – potenciális szenzibilizálónak kell tekinteni.

                              A mikrobiológiai szennyezésre vonatkozó, a SANCO/12116/2012 sz. munkadokumentumban (2) említett határértékek betartatása érdekében biztosítani kell a gyártási folyamat során a környezeti feltételek szigorú fenntartását és a minőség-ellenőrzési célú elemzést.
                        A felhasználási feltételek között adott esetben kockázatcsökkentő intézkedéseknek is szerepelniük kell.

               (1)  A hatóanyag azonosítására és specifikációjára vonatkozó további részletek a vizsgálati jelentésben találhatók.

               (2)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf.

            II. MELLÉKLET
            Az 540/2011/EU végrehajtási rendelet mellékletének B. része a következő bejegyzéssel egészül ki:

                           „131

                              Beauveria bassiana PPRI 5339 törzs
                           Hozzáférési szám az International Depositary Authority, Agricultural Research Kultúra Collection (NRRL) gyűjteményében: NRRL 50757

                           Tárgytalan

                           A beauvericin határértéke: 0,5 mg/kg

                           2019. február 20.

                           2029. február 20.

                           Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a Beauveria bassiana PPRI 5339 törzsről szóló felülvizsgálati jelentésben és különösen annak I. és II. függelékében található megállapításokat.
                           Az átfogó értékelésben a tagállamoknak fokozott figyelmet kell fordítaniuk a következőkre:

                                       —

                                       a beauvericin metabolit eltarthatósági vizsgálat során mért szintje a B. bassiana PPRI 5339 törzset tartalmazó készítmény(ek) tárolását követően,

                                       —

                                       az üvegházakba bejutott beporzókra az e kérelem tekintetében reprezentatívnak tekintett készítmény(ek)től eltérő készítményeknek való expozíciót követően gyakorolt hatások,

                                       —

                                       a szert kezelők és más dolgozók védelme, tekintettel arra, hogy a B. bassiana PPRI 5339 törzset – mint minden mikroorganizmust – potenciális szenzibilizálónak kell tekinteni.

                                 A mikrobiológiai szennyezésre vonatkozó, a SANCO/12116/2012 sz. munkadokumentumban (*1) említett határértékek betartatása érdekében biztosítani kell a gyártási folyamat során a környezeti feltételek szigorú fenntartását és a minőség-ellenőrzési célú elemzést.
                           A felhasználási feltételek között adott esetben kockázatcsökkentő intézkedéseknek is szerepelniük kell.”

               (*1)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf


title: A Bizottság (EU) 2019/148 végrehajtási rendelete (2019. január 30.) a propanil hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról (EGT-vonatkozású szöveg.)

text:
                  31.1.2019

                  HU

                  Az Európai Unió Hivatalos Lapja

                  L 27/18

         A BIZOTTSÁG (EU) 2019/148 VÉGREHAJTÁSI RENDELETE
         (2019. január 30.)
         a propanil hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére,
         mivel:

                     (1)

                     Az 1107/2009/EK rendelet 7. cikke (1) bekezdésének megfelelően Olaszországhoz 2015. december 28-án kérelem érkezett a UPL Europe Ltd vállalattól a propanil hatóanyagként való jóváhagyására vonatkozóan.

                     (2)

                     Az említett rendelet 9. cikke (3) bekezdésének megfelelően a referens tagállam 2016. február 29-én értesítette a kérelmezőt, a többi tagállamot, a Bizottságot és az Európai Élelmiszerbiztonsági Hatóságot (a továbbiakban: Hatóság) a kérelem elfogadhatóságáról.

                     (3)

                     Az 1107/2009/EK rendeletnek megfelelően – a kérelmező által javasolt felhasználásra vonatkozóan – sor került a hatóanyag emberi egészségre és környezetre gyakorolt hatásainak értékelésére. A referens tagállam 2017. július 14-én a Bizottság és a Hatóság elé terjesztette az értékelő jelentés tervezetét.

                     (4)

                     Az értékelő jelentés tervezetét a tagállamok és a Hatóság felülvizsgálták. A Hatóság 2018. szeptember 6-án ismertette a Bizottsággal a propanil hatóanyagú növényvédő szerek kockázatértékelése alapján levont következtetését (2).

                     (5)

                     Az UPL Europe Ltd 2018. szeptember 14-i levelével visszavonta a propanil jóváhagyására irányuló kérelmét.

                     (6)

                     A kérelem visszavonása következtében a propanil nem engedélyezhető.

                     (7)

                     E rendelet nem sérti a kérelmezők azon jogát, hogy a propanilra vonatkozóan további kérelmet nyújtsanak be az 1107/2009/EK rendelet 7. cikke szerint.

                     (8)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A hatóanyag jóváhagyásának megtagadása
            A propanil hatóanyagot a Bizottság nem hagyja jóvá.

            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. január 30-án.

                  a Bizottság részéről

                  az elnök

               Jean-Claude JUNCKER

            (1)  HL L 309., 2009.11.24., 1. o.

            (2)  EFSA Journal 2018;16(12):5418, 27. o. https://doi.org/10.2903/j.efsa.2018.5418, Conclusion on the peer review of the pesticide risk assessment of the active substance propanil (A propanil hatóanyagú növényvédő szereknél felmerülő kockázatok értékelésének szakmai vizsgálatából levont következtetés).


title: A Bizottság (EU) 2019/149 végrehajtási rendelete (2019. január 30.) az (EU) 2015/1108 és az 540/2011/EU végrehajtási rendeletnek az ecet mint egyszerű anyag felhasználási feltételei tekintetében történő módosításáról (EGT-vonatkozású szöveg.)

text:
                  31.1.2019

                  HU

                  Az Európai Unió Hivatalos Lapja

                  L 27/20

         A BIZOTTSÁG (EU) 2019/149 VÉGREHAJTÁSI RENDELETE
         (2019. január 30.)
         az (EU) 2015/1108 és az 540/2011/EU végrehajtási rendeletnek az ecet mint egyszerű anyag felhasználási feltételei tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 23. cikke (5) bekezdésére, összefüggésben 13. cikke (2) bekezdésével,
         mivel:

                     (1)

                     Az (EU) 2015/1108 bizottsági végrehajtási rendelet (2) az ecetet gomba- és baktériumölő egyszerű anyagként történő felhasználásra engedélyezte, és annak az 540/2011/EU bizottsági végrehajtási rendelet (3) melléklete C. részébe történő felvételéről rendelkezett.

                     (2)

                     2016 novemberében a Charbonneaux-Brabant SA az 1107/2009/EK rendelet 23. cikkének (3) bekezdése alapján kérelmet nyújtott be a Bizottsághoz, melyben az ecet felhasználási körének kiterjesztését kérte a gyomirtó szerként történő felhasználásra.

                     (3)

                     A Bizottság felkérte tudományos segítségnyújtásra az Európai Élelmiszerbiztonsági Hatóságot (a továbbiakban: a Hatóság). 2017. augusztus 4-én a Hatóság technikai jelentést (4) nyújtott be a Bizottságnak az ecet felhasználási körének kiterjesztéséről a gyomirtó szerként történő felhasználásra a növényvédelem terén. A Bizottság 2018. október 23-án benyújtotta felülvizsgálati jelentését a Növények, Állatok, Élelmiszerek és Takarmányok Állandó Bizottságának, valamint 2018. december 12-én e rendelet tervezetét.

                     (4)

                     Az elvégzett vizsgálatokból kiderült, hogy az ecet várhatóan megfelel az 1107/2009/EK rendelet 23. cikkében megállapított követelményeknek, különösen a gyomirtó szerként történő felhasználás tekintetében, amelyet a felülvizsgálati jelentés vizsgált és részletesen kifejtett. Ezért lehetővé kell tenni az ecet gyomirtó szerként történő felhasználását. Továbbá, tekintettel arra, hogy az ecetnek egy új felhasználása kerül engedélyezésre, az ecet más lehetséges felhasználásai is elfogadhatók, ahogyan az az ecetről szóló legfrissebb felülvizsgálati jelentésben már említésre került. Ezért indokolt visszavonni a kizárólag gomba- és baktériumölő szerként történő felhasználásra történő jelenlegi korlátozást.

                     (5)

                     Az 1107/2009/EK rendelet 6. cikkével összefüggésben értelmezett 13. cikkének (2) bekezdése alapján, valamint a jelenlegi tudományos és műszaki ismeretek fényében ugyanakkor szükség van bizonyos felhasználási feltételek figyelembevételére.

                     (6)

                     Az (EU) 2015/1108 és az 540/2011/EU végrehajtási rendeletet ezért ennek megfelelően módosítani kell.

                     (7)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Az (EU) 2015/1108 végrehajtási rendelet módosítása
            Az (EU) 2015/1108 végrehajtási rendelet I. melléklete az e rendelet I. mellékletében foglaltak szerint módosul.

            2. cikk
            Az 540/2011/EU végrehajtási rendelet módosítása
            Az 540/2011/EU végrehajtási rendelet melléklete az e rendelet II. mellékletében foglaltaknak megfelelően módosul.

            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. január 30-án.

                  a Bizottság részéről

                  az elnök

               Jean-Claude JUNCKER

            (1)  HL L 309., 2009.11.24., 1. o.

            (2)  A Bizottság (EU) 2015/1108 végrehajtási rendelete (2015. július 8.) az ecet mint egyszerű anyag jóváhagyásáról a növényvédő szerek forgalomba hozataláról szóló 1107/2009/EK európai parlamenti és tanácsi rendelettel összhangban, valamint az 540/2011/EU bizottsági végrehajtási rendelet mellékletének módosításáról (HL L 181., 2015.7.9., 75. o.).

            (3)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            (4)  EFSA (Európai Élelmiszerbiztonsági Hatóság), 2017. Technical report on the outcome of the consultation with Member States and EFSA on the basic substance application for vinegar for extension of use in plant protection as a herbicide (Technikai jelentés az ecet mint a növényvédelemben gyomirtó szerként alkalmazható egyszerű anyag felhasználási körének kiterjesztésére vonatkozó kérelem tárgyában a tagállamokkal és az EFSA-val folytatott konzultáció eredményéről). EFSA supporting publication (kapcsolódó közlemény) 2017: EN – 1281. 42 oldal. doi:10.2903/sp.efsa.20 17.EN – 1281.

            I. MELLÉKLET
            Az (EU) 2015/1108 végrehajtási rendelet I. melléklete ötödik oszlopában („Egyedi rendelkezések”) szereplő bejegyzés helyébe a következő szöveg lép:

               „Az ecet felhasználása során figyelembe kell venni az ecetről szóló felülvizsgálati jelentés következtetéseiben (SANCO/12896/2014) és különösen annak I. és II. függelékében foglalt egyedi feltételeket.”

            II. MELLÉKLET
            Az 540/2011/EU végrehajtási rendelet melléklete C. részében lévő táblázat hatodik oszlopában („Egyedi rendelkezések”) az ecetre vonatkozó 5. sorban szereplő bejegyzés helyébe a következő szöveg lép::

               „Az ecet felhasználása során figyelembe kell venni az ecetről szóló felülvizsgálati jelentés következtetéseiben (SANCO/12896/2014) és különösen annak I. és II. függelékében foglalt egyedi feltételeket.”


title: A Bizottság (EU) 2019/150 végrehajtási rendelete (2019. január 30.) a 686/2012/EU végrehajtási rendeletnek a növényvédő szerekben található deltametrin, diflufenikan, epoxikonazol, fluoxastrobin, protiokonazol és tebukonazol hatóanyag értékelése tekintetében kijelölt jelentéstevő tagállam módosításáról (EGT-vonatkozású szöveg.)

text:
                  31.1.2019

                  HU

                  Az Európai Unió Hivatalos Lapja

                  L 27/23

         A BIZOTTSÁG (EU) 2019/150 VÉGREHAJTÁSI RENDELETE
         (2019. január 30.)
         a 686/2012/EU végrehajtási rendeletnek a növényvédő szerekben található deltametrin, diflufenikan, epoxikonazol, fluoxastrobin, protiokonazol és tebukonazol hatóanyag értékelése tekintetében kijelölt jelentéstevő tagállam módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 19. cikkére,
         mivel:

                     (1)

                     A 686/2012/EU bizottsági végrehajtási rendelet (2) bizonyos, a növényvédő szerekben található hatóanyagok értékelésére az Egyesült Királyságot jelölte ki jelentéstevő tagállamként.

                     (2)

                     2017. március 29-én az Egyesült Királyság az Európai Unióról szóló szerződés 50. cikke alapján értesítette az Európai Tanácsot az Unióból való kilépésre irányuló szándékáról. A kilépési megállapodás hatálybalépésének időpontjától, illetve ennek hiányában a kilépés bejelentésétől számított két év elteltével, azaz 2019. március 30-tól a Szerződések az Egyesült Királyság tekintetében hatályukat vesztik, kivéve, ha az Európai Tanács az Egyesült Királysággal egyetértésben a fenti időszak meghosszabbításáról egyhangúlag határoz.

                     (3)

                     A kilépésről rendelkező, a tárgyaló felek által elfogadott megállapodás olyan szabályozást tartalmaz, amely lehetővé teszi az uniós jog rendelkezéseinek alkalmazását az Egyesült Királyság tekintetében és az Egyesült Királyságban azon időpontot követően, hogy a Szerződések az Egyesült Királyság tekintetében hatályukat vesztik. Amennyiben a megállapodás hatályba lép, a növényvédő szerekre vonatkozó uniós jogszabályok lesznek alkalmazandók az Egyesült Királyság tekintetében és az Egyesült Királyságban az átmeneti időszak alatt, majd ezen időszak elteltével hatályukat vesztik. A megállapodás értelmében az Egyesült Királyság az átmeneti időszakban nem járhat el vezető hatóságként uniós szinten vagy a többek között az 1107/2009/EK rendeletben felsorolt rendelkezéseknek megfelelően együttesen eljáró tagállamok szintjén a kockázatértékelések, vizsgálatok, jóváhagyások vagy engedélyek tekintetében.

                     (4)

                     Ezért más tagállamokat kell kijelölni azon hatóanyagok értékelésére, amelyek esetében az Egyesült Királyság a jelentéstevő tagállam, és amelyek tekintetében az Európai Élelmiszerbiztonsági Hatóság várhatóan nem fogja 2019. március 29. előtt levonni következtetéseit. Az érintett hatóanyagok a deltametrin, a diflufenikan, az epoxikonazol, a fluoxastrobin, a protiokonazol és a tebukonazol.

                     (5)

                     Az értékelések felosztását úgy kell elvégezni, hogy a felelősségkörök és a munka megoszlása kiegyensúlyozott legyen a tagállamok között.

                     (6)

                     mivel az érintett hatóanyagok értékelése előrehaladott állapotban van, és az elvégzendő munka várhatóan csekély lesz, az értékelésekhez nincs szükség társjelentéstevő tagállamra.

                     (7)

                     A 686/2012/EU végrehajtási rendeletet ezért ennek megfelelően módosítani kell.

                     (8)

                     Ezt a rendeletet 2019. március 30-tól kell alkalmazni.

                     (9)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A 686/2012/EU végrehajtási rendelet e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2019. március 30-tól kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. január 30-án.

                  a Bizottság részéről

                  az elnök

               Jean-Claude JUNCKER

            (1)  HL L 309., 2009.11.24., 1. o.

            (2)  A Bizottság 686/2012/EU végrehajtási rendelete (2012. július 26.) a hatóanyagok meghosszabbítási eljáráshoz végzendő értékelésének tagállamok közötti felosztásáról (HL L 200., 2012.7.27., 5. o.).

            MELLÉKLET
            A 686/2012/EU végrehajtási rendelet melléklete az alábbiak szerint módosul:

                        1.

                        Az A. rész a következőképpen módosul:

                                    a)

                                    a deltametrinre vonatkozó bejegyzés helyébe az alábbi szöveg lép:

                                                Hatóanyag

                                                Jelentéstevő tagállam

                                                Társjelentéstevő tagállam

                                                „Deltametrin

                                                AT”

                                    b)

                                    a diflufenikanra vonatkozó bejegyzés helyébe az alábbi szöveg lép:

                                                Hatóanyag

                                                Jelentéstevő tagállam

                                                Társjelentéstevő tagállam

                                                „Diflufenikan

                                                CZ”

                                    c)

                                    a fluoxastrobinra vonatkozó bejegyzés helyébe az alábbi szöveg lép:

                                                Hatóanyag

                                                Jelentéstevő tagállam

                                                Társjelentéstevő tagállam

                                                „Fluoxastrobin

                                                DE”

                                    d)

                                    a protiokonazolra vonatkozó bejegyzés helyébe az alábbi szöveg lép:

                                                Hatóanyag

                                                Jelentéstevő tagállam

                                                Társjelentéstevő tagállam

                                                „Protiokonazol

                                                PL”

                        2.

                        A B. rész a következőképpen módosul:

                                    a)

                                    az epoxikonazolra vonatkozó bejegyzés helyébe az alábbi szöveg lép:

                                                Hatóanyag

                                                Jelentéstevő tagállam

                                                Társjelentéstevő tagállam

                                                „Epoxikonazol

                                                PL”

                                    d)

                                    a tebukonazolra vonatkozó bejegyzés helyébe az alábbi szöveg lép:

                                                Hatóanyag

                                                Jelentéstevő tagállam

                                                Társjelentéstevő tagállam

                                                „Tebukonazol

                                                DK”


title: A Bizottság (EU) 2019/151 végrehajtási rendelete (2019. január 30.) a Clonostachys rosea J1446 törzs hatóanyagnak mint kis kockázatú hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, továbbá az 540/2011/EU bizottsági végrehajtási rendelet mellékletének módosításáról (EGT-vonatkozású szöveg.)

text:
                  31.1.2019

                  HU

                  Az Európai Unió Hivatalos Lapja

                  L 27/26

         A BIZOTTSÁG (EU) 2019/151 VÉGREHAJTÁSI RENDELETE
         (2019. január 30.)
         a Clonostachys rosea J1446 törzs hatóanyagnak mint kis kockázatú hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, továbbá az 540/2011/EU bizottsági végrehajtási rendelet mellékletének módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 22. cikke (1) bekezdésére, összefüggésben 20. cikke (1) bekezdésével,
         mivel:

                     (1)

                     A 2005/2/EK bizottsági irányelvvel (2) a Clonostachys rosea J1446 törzs – korábbi rendszertani nevén Gliocladium catenulatum J1446 törzs – hatóanyagként felvételre került a 91/414/EGK tanácsi irányelv (3) I. mellékletébe.

                     (2)

                     A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

                     (3)

                     A Clonostachys rosea J1446 törzs hatóanyagnak az 540/2011/EU végrehajtási rendelet melléklete A. részében megállapított jóváhagyása 2019. július 31-én lejár.

                     (4)

                     A Verdera Oy vállalat (a továbbiakban: a kérelmező) a 844/2012/EU bizottsági végrehajtási rendelet (5) 1. cikkének megfelelően az említett cikkben előírt határidőn belül kérelmet nyújtott be a Clonostachys rosea J1446 törzs hatóanyag jóváhagyásának meghosszabbítása iránt.

                     (5)

                     A kérelmező a 844/2012/EU végrehajtási rendelet 6. cikkének megfelelően előírt kiegészítő dokumentációt benyújtotta. A referens tagállam a kérelmet hiánytalannak találta.

                     (6)

                     A referens tagállam a társreferens tagállammal konzultálva elkészítette a meghosszabbítási kérelmet értékelő jelentést, amelyet 2016. július 6-án benyújtott az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

                     (7)

                     A Hatóság a meghosszabbítási kérelmet értékelő jelentést megküldte észrevételezésre a kérelmezőnek és a tagállamoknak, majd a kapott észrevételeket továbbította a Bizottsághoz. A Hatóság ezenkívül közzétette a kiegészítő összefoglaló dokumentációt.

                     (8)

                     A Hatóság 2017. június 21-én eljuttatta a Bizottsághoz az azzal kapcsolatban levont következtetéseit (6), hogy a Clonostachys rosea J1446 törzs várhatóan megfelel-e az 1107/2009/EK rendelet 4. cikkében előírt jóváhagyási kritériumoknak. A Bizottság 2017. december 11-én ismertette a Clonostachys rosea J1446 törzsre vonatkozó hosszabbítási jelentés tervezetét a Növények, Állatok, Élelmiszerek és Takarmányok Állandó Bizottságával.

                     (9)

                     A kérelmező lehetőséget kapott arra, hogy a hosszabbításra vonatkozó jelentéssel kapcsolatban észrevételeket tegyen.

                     (10)

                     Legalább egy, Clonostachys rosea J1446 törzset tartalmazó növényvédő szer egy vagy több reprezentatív felhasználása tekintetében megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek. Helyénvaló tehát meghosszabbítani a Clonostachys rosea J1446 törzs jóváhagyását.

                     (11)

                     A Clonostachys rosea J1446 törzs jóváhagyásának meghosszabbítására vonatkozó kockázatértékelés korlátozott számú reprezentatív felhasználáson alapul, ez azonban nem korlátozza azon felhasználásokat, amelyek tekintetében a Clonostachys rosea J1446 törzset tartalmazó növényvédő szerek engedélyezhetők. Ezért nem indokolt fenntartani a kizárólag gombaölő szerként való felhasználásra történő korlátozást.

                     (12)

                     A Bizottság továbbá úgy ítélte meg, hogy a Clonostachys rosea J1446 törzs az 1107/2009/EK rendelet 22. cikke szerinti kis kockázatú hatóanyag. A Clonostachys rosea J1446 törzs nem minősül aggályos anyagnak, és megfelel az 1107/2009/EK rendelet II. mellékletének 5. pontjában meghatározott feltételeknek.

                     (13)

                     Helyénvaló tehát meghosszabbítani a Clonostachys rosea J1446 törzsnek mint kis kockázatú hatóanyagnak a jóváhagyását.

                     (14)

                     Az 1107/2009/EK rendelet 14. cikke (1) bekezdésének a rendelet 6. cikkével összefüggésben értelmezett rendelkezései értelmében, valamint a jelenlegi tudományos és műszaki ismeretekre való figyelemmel azonban bizonyos feltételeket elő kell írni.

                     (15)

                     Az 1107/2009/EK rendelet 20. cikke (3) bekezdésének a 13. cikk (4) bekezdésével összefüggésben értelmezett rendelkezései értelmében az 540/2011/EU végrehajtási rendelet mellékletét ennek megfelelően módosítani kell.

                     (16)

                     Az (EU) 2018/917 bizottsági végrehajtási rendelet (7)2019. július 31-ig meghosszabbította a Clonostachys rosea J1446 törzs jóváhagyási időszakát annak érdekében, hogy a jóváhagyás meghosszabbítására irányuló eljárást az előtt le lehessen zárni, mielőtt lejárna az anyag jóváhagyása. Ugyanakkor, mivel a jóváhagyás meghosszabbítására vonatkozó határozatot a lejárat kiterjesztett időpontját megelőzően meghozták, ez a rendelet 2019. április 1-jétől alkalmazandó.

                     (17)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A hatóanyag jóváhagyásának meghosszabbítása
            Az I. mellékletben meghatározott Clonostachys rosea J1446 törzs hatóanyag jóváhagyása az ugyanabban a mellékletben foglalt feltételekkel meghosszabbításra kerül.

            2. cikk
            Az 540/2011/EU végrehajtási rendelet módosításai
            Az 540/2011/EU végrehajtási rendelet melléklete e rendelet II. mellékletének megfelelően módosul.

            3. cikk
            Hatálybalépés és az alkalmazás kezdőnapja
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2019. április 1-jétől kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. január 30-án.

                  a Bizottság részéről

                  az elnök

               Jean-Claude JUNCKER

            (1)  HL L 309., 2009.11.24., 1. o.

            (2)  A Bizottság 2005/2/EK irányelve (2005. január 19.) a 91/414/EGK tanácsi irányelvnek az Ampelomyces quisqualis és a Gliocladium catenulatum hatóanyagként történő felvétele céljából történő módosításáról (HL L 20., 2005.1.22., 15. o.).

            (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

            (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            (5)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

            (6)  EFSA Journal 2016;14(7):4517, 16 o. Online elérhető a következő címen: www.efsa.europa.eu.

            (7)  A Bizottság (EU) 2018/917 végrehajtási rendelete (2018. június 27.) az 540/2011/EU végrehajtási rendeletnek az alfa-cipermetrin, a beflubutamid, a benalaxil, a bentiavalikarb, a bifenazát, a boszkalid, a bromoxinil, a kaptán, a karvon, a klórprofam, a ciazofamid, a dezmedifam, a dimetoát, a dimetomorf, a dikvat, az etefon, az etoprofosz, az etoxazol, a famoxadon, a fenamidon, a fenamifosz, a flumioxazin, a fluoxastrobin, a folpet, a foramszulfuron, a formetanát, a Gliocladium catenulatum (törzs: J1446), az izoxaflutol, a metalaxil-m, a metiokarb, a metoxifenozid, a metribuzin, a milbemektin, az oxaszulfuron, a Paecilomyces lilacinus (törzs: 251), a fenmedifám, a foszmet, a pirimifosz-metil, a propamokarb, a protiokonazol, a pimetrozin és az s-metolaklór hatóanyagok jóváhagyási időtartamának meghosszabbítása tekintetében történő módosításáról (HL L 163., 2018.6.28., 13. o.).

            I. MELLÉKLET

                        Közhasználatú név, azonosító szám

                        IUPAC-név

                        Tisztaság (1)

                        Jóváhagyás dátuma

                        Jóváhagyás lejárta

                        Egyedi rendelkezések

                           Clonostachys rosea J1446 törzs
                        Hozzáférési szám a mikroorganizmusok és sejtkultúrák németországi nyilvántartásában (DSMZ): DSM 9212

                        Tárgytalan

                        Tárgytalan
                        Gliotoxin-tartalom: legfeljebb 50 μg/kg technikai minőségű MCPA-ban.

                        2019. április 1.

                        2034. március 31.

                        Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a Clonostachys
                           rosea J1446 törzsről szóló hosszabbítási jelentésben és különösen annak I. és II. függelékében található megállapításokat.
                        Az átfogó értékelésben a tagállamoknak fokozott figyelmet kell fordítaniuk a következőkre:

                                    —

                                    a növényvédő szerek összetevőjeként kereskedelmi célra gyártott technikai minőségű anyag specifikációja és azon belül az aggályos potenciális metabolitok teljeskörű jellemzése;

                                    —

                                    a szert kezelők és más dolgozók védelme, tekintettel arra, hogy a mikroorganizmusokat potenciális szenzibilizálóknak kell tekinteni, továbbá annak biztosítása, hogy a használati feltételek között szerepeljen a megfelelő egyéni védőfelszerelés használata;

                                    —

                                    a Clonostachys rosea J1446 törzs gombaellenes érzékenységével kapcsolatban a közelmúltban megjelent tudományos szakirodalomból származó tanulmányok vagy információk.

                              A mikrobiális szennyeződésre vonatkozó, a SANCO/12116/2012 sz. munkadokumentumban (2) említett határértékek betartatása érdekében a gyártónak biztosítania kell a gyártási folyamat során a környezeti feltételek szigorú fenntartását és a minőség-ellenőrzési célú elemzést.
                        A felhasználási feltételek között adott esetben kockázatcsökkentő intézkedéseknek is szerepelniük kell.

               (1)  A hatóanyag pontos azonosítása és részletes specifikációja a vizsgálati jelentésben található.

               (2)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf

            II. MELLÉKLET
            Az 540/2011/EU végrehajtási rendelet melléklete az alábbiak szerint módosul:

                        1.

                        az A. részben a Gliocladium catenulatum J1446 törzsre vonatkozó 98. bejegyzést el kell hagyni;

                        2.

                        a D. rész a következő bejegyzéssel egészül ki:

                                    „15

                                       Clonostachys rosea J1446 törzs
                                    Hozzáférési szám a mikroorganizmusok és sejtkultúrák németországi nyilvántartásában (DSMZ): DSM 9212

                                    Tárgytalan

                                    Tárgytalan
                                    Gliotoxin-tartalom: legfeljebb 50 μg/kg technikai minőségű MCPA-ban.

                                    2019. április 1.

                                    2034. március 31.

                                    Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a Clonostachys
                                       rosea J1446 törzsről szóló hosszabbítási jelentésben és különösen annak I. és II. függelékében található megállapításokat.
                                    Az átfogó értékelésben a tagállamoknak fokozott figyelmet kell fordítaniuk a következőkre:

                                                —

                                                a növényvédő szerek összetevőjeként kereskedelmi célra gyártott technikai minőségű anyag specifikációja és azon belül az aggályos potenciális metabolitok teljeskörű jellemzése;

                                                —

                                                a szert kezelők és más dolgozók védelme, tekintettel arra, hogy a mikroorganizmusokat potenciális szenzibilizálóknak kell tekinteni, továbbá annak biztosítása, hogy a használati feltételek között szerepeljen a megfelelő egyéni védőfelszerelés használata;

                                                —

                                                a Clonostachys rosea J1446 törzs gombaellenes érzékenységével kapcsolatban a közelmúltban megjelent tudományos szakirodalomból származó tanulmányok vagy információk.

                                          A mikrobiális szennyeződésre vonatkozó, a SANCO/12116/2012 sz. munkadokumentumban (*1) említett határértékek betartatása érdekében a gyártónak biztosítania kell a gyártási folyamat során a környezeti feltételek szigorú fenntartását és a minőség-ellenőrzési célú elemzést.
                                    A felhasználási feltételek között adott esetben kockázatcsökkentő intézkedéseknek is szerepelniük kell.

               (*1)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf”


title: A Bizottság (EU) 2019/295 végrehajtási rendelete (2019. február 20.) az 1011/2014/EU végrehajtási rendeletnek a pénzügyi eszközökkel kapcsolatos kiegészítő információkat tartalmazó kifizetési kérelem mintája és az elszámolásokra vonatkozó minta megváltoztatása tekintetében történő módosításáról

text:
                  21.2.2019

                  HU

                  Az Európai Unió Hivatalos Lapja

                  L 50/1

         A BIZOTTSÁG (EU) 2019/295 VÉGREHAJTÁSI RENDELETE
         (2019. február 20.)
         az 1011/2014/EU végrehajtási rendeletnek a pénzügyi eszközökkel kapcsolatos kiegészítő információkat tartalmazó kifizetési kérelem mintája és az elszámolásokra vonatkozó minta megváltoztatása tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről szóló, 2013. december 17-i 1303/2013/EU európai parlamenti és tanácsi rendeletre (1), és különösen annak 41. cikke (4) bekezdésére, 131. cikke (6) bekezdésére és 137. cikke (3) bekezdésére,
         mivel:

                     (1)

                     Az 1011/2014/EU bizottsági végrehajtási rendelet (2) VI. melléklete az 1303/2013/EU rendelet 131. cikkének (6) bekezdésével összhangban meghatározza a pénzügyi eszközökkel kapcsolatos kiegészítő információkat tartalmazó kifizetési kérelem mintáját. Az állami támogatásokkal kapcsolatban fizetett előlegek tekintetében az említett melléklet 2. függeléke meghatározza, hogy az adott időszakon belül kifizetett és a kedvezményezettek által kifizetett kiadások által fedezett vagy nem fedezett előlegek mekkora összege tüntetendő föl a kifizetési kérelmekben.

                     (2)

                     Az (EU, Euratom) 2018/1046 európai parlamenti és tanácsi rendelet (3) módosította a „kedvezményezett” fogalmát az 1303/2013/EU rendeletben. Módosította továbbá az 1303/2013/EU rendelet 131. cikkének (3) bekezdését, amely jelenleg úgy rendelkezik, hogy az állami támogatás esetében a kifizetési kérelemben szereplő kiadásoknak megfelelő, közpénzből való hozzájárulást a támogatást nyújtó szervezet fizeti ki a kedvezményezettek számára, vagy ha a tagállamok úgy döntöttek, hogy az említett rendelet 2. cikke 10. pontjának a) alpontja értelmében a kedvezményezett a támogatást nyújtó szervezet, akkor a kifizetési kérelemben azt az összeget kell feltüntetni, amelyet a támogatásban részesülő szervezet a kedvezményezettől kapott. E változások miatt az 1011/2014/EU végrehajtási rendelet VI. mellékletének 2. függelékét ennek megfelelően módosítani kell.

                     (3)

                     Az 1011/2014/EU végrehajtási rendelet VII. melléklete az 1303/2013/EU rendelet 137. cikkének (3) bekezdésével összhangban meghatározza az elszámolások mintáját. Az állami támogatásokkal kapcsolatban fizetett előlegek tekintetében az említett melléklet 7. függeléke meghatározza, hogy az adott időszakon belül kifizetett és a kedvezményezettek által kifizetett kiadások által fedezett vagy nem fedezett előlegek mekkora összegét kell feltüntetni az elszámolásokban.

                     (4)

                     A kifizetési kérelmekben feltüntetett igazoló hatóság elszámolási rendszereiben rögzített elszámolható kiadások teljes összege tekintetében az 1303/2013/EU rendelet 137. cikke (1) bekezdésének a) pontja a 131. cikkre hivatkozik. Az említett rendelet 131. cikke (3) bekezdésének megváltozása miatt az 1011/2014/EU végrehajtási rendelet VII. mellékletének 7. függelékét ennek megfelelően szintén módosítani kell.

                     (5)

                     A jogbiztonság biztosítása és az 1303/2013/EU rendeletnek a módosított, 2018. augusztus 2-ától alkalmazandó, illetve azt megelőzően az (EU, Euratom) 2018/1046 rendelet 282. cikkének megfelelően alkalmazandó rendelkezései, valamint e rendelet rendelkezései közötti eltérések minimálisra korlátozása érdekében e rendeletnek az Európai Unió Hivatalos Lapjában való kihirdetését követő napon hatályba kell lépnie.

                     (6)

                     Az e rendeletben előírt intézkedések összhangban állnak az európai strukturális és beruházási alapok koordinációs bizottságának véleményével.

                     (7)

                     Az 1011/2014/EU végrehajtási rendeletet ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az 1011/2014/EU végrehajtási rendelet VI. és VII. melléklete e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. február 20-án.

                  a Bizottság részéről

                  az elnök

               Jean-Claude JUNCKER

            (1)  HL L 347., 2013.12.20., 320. o.

            (2)  A Bizottság 1011/2014/EU végrehajtási rendelete (2014. szeptember 22.) az 1303/2013/EU európai parlamenti és tanácsi rendeletnek meghatározott információk Bizottsághoz való benyújtására használt minták tekintetében való végrehajtására, valamint a kedvezményezettek és az irányító hatóságok, az igazoló hatóságok, az audithatóságok és a közreműködő szervezetek közötti információcserére vonatkozó részletes szabályok megállapításáról (HL L 286., 2014.9.30., 1. o.).

            (3)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).

            MELLÉKLET
            A VI. és a VII. melléklet a következőképpen módosul:

                        1.

                        a VI. melléklet 2. függeléke a következőképpen módosul:

                                    a)

                                    A (B) oszlop címének helyébe a következő szöveg lép:
                                    „A kedvezményezettek által kifizetett kiadások által fedezett összeg, vagy – ha a tagállamok úgy döntöttek, hogy az 1303/2013/EU rendelet 2. cikke (10) bekezdésének a) pontja értelmében a kedvezményezett a támogatást nyújtó szervezet – a támogatásban részesülő szervezet által kifizetett összeg, az előleg kifizetésétől számított három éven belül”;

                                    b)

                                    A (C) oszlop címének helyébe a következő szöveg lép:
                                    „A kedvezményezettek által kifizetett kiadások által nem fedezett összeg, vagy – ha a tagállamok úgy döntöttek, hogy az 1303/2013/EU rendelet 2. cikke (10) bekezdésének a) pontja értelmében a kedvezményezett a támogatást nyújtó szervezet – a támogatásban részesülő szervezet által kifizetett összeg, amelyre vonatkozóan a hároméves időszak még nem telt le”;

                        2.

                        a VII. melléklet 7. függeléke a következőképpen módosul:

                                    a)

                                    A (B) oszlop címének helyébe a következő szöveg lép:
                                    „A kedvezményezettek által kifizetett kiadások által fedezett összeg, vagy – ha a tagállamok úgy döntöttek, hogy az 1303/2013/EU rendelet 2. cikke (10) bekezdésének a) pontja értelmében a kedvezményezett a támogatást nyújtó szervezet – a támogatásban részesülő szervezet által kifizetett összeg, az előleg kifizetésétől számított három éven belül”;

                                    b)

                                    A (C) oszlop címének helyébe a következő szöveg lép:
                                    „A kedvezményezettek által kifizetett kiadások által nem fedezett összeg, vagy – ha a tagállamok úgy döntöttek, hogy az 1303/2013/EU rendelet 2. cikke (10) bekezdésének a) pontja értelmében a kedvezményezett a támogatást nyújtó szervezet – a támogatásban részesülő szervezet által kifizetett összeg, amelyre vonatkozóan a hároméves időszak még nem telt le”.


title: A Bizottság (EU) 2019/296 végrehajtási rendelete (2019. február 20.) a méltányos használatra vonatkozó feltételek alkalmazására és a kiskereskedelmi barangolási többletdíjak eltörlése fenntarthatóságának értékelési módszertanára, valamint a barangolásszolgáltatók által az értékelés céljából benyújtandó kérelemre vonatkozó részletes szabályok megállapításáról szóló (EU) 2016/2286 végrehajtási rendelet egyes nyelvi változatainak helyesbítéséről (EGT-vonatkozású szöveg.)

text:
                  21.2.2019

                  HU

                  Az Európai Unió Hivatalos Lapja

                  L 50/4

         A BIZOTTSÁG (EU) 2019/296 VÉGREHAJTÁSI RENDELETE
         (2019. február 20.)
         a méltányos használatra vonatkozó feltételek alkalmazására és a kiskereskedelmi barangolási többletdíjak eltörlése fenntarthatóságának értékelési módszertanára, valamint a barangolásszolgáltatók által az értékelés céljából benyújtandó kérelemre vonatkozó részletes szabályok megállapításáról szóló (EU) 2016/2286 végrehajtási rendelet egyes nyelvi változatainak helyesbítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Unión belüli nyilvános mobilhírközlő hálózatok közötti barangolásról (roaming) szóló, 2012. június 13-i 531/2012/EU európai parlamenti és tanácsi rendeletre (1) és különösen annak 6d. cikke (1) bekezdésére,
         az Európai Elektronikus Hírközlési Szabályozók Testületével folytatott konzultációt követően,
         mivel:

                     (1)

                     Az (EU) 2016/2286 bizottsági végrehajtási rendelet (2) görög, holland és portugál nyelvi változata a 4. cikk (2) bekezdésének első albekezdésében hibát tartalmaz azon kiskereskedelmi barangolásos adatátviteli szolgáltatás minimális mértékének kiszámítását illetően, amelyet a barangolást végző ügyfél időszakos Unión belüli utazásai során igénybe vehet, amennyiben a barangolásszolgáltató méltányos használatra vonatkozó feltételeket alkalmaz.

                     (2)

                     Az (EU) 2016/2286 végrehajtási rendelet görög, holland és portugál nyelvi változatát ezért ennek megfelelően helyesbíteni kell. Ez a helyesbítés a többi nyelvi változatot nem érinti.

                     (3)

                     Az e rendeletben előírt intézkedések összhangban vannak a Hírközlési Bizottság véleményével,

               ELFOGADTA EZT A RENDELETET:

            1. cikk

               (a magyar változatot nem érinti)

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. február 20-án.

                  a Bizottság részéről

                  az elnök

               Jean-Claude JUNCKER

            (1)  HL L 172., 2012.6.30., 10. o.

            (2)  A Bizottság (EU) 2016/2286 végrehajtási rendelete (2016. december 15.) a méltányos használatra vonatkozó feltételek alkalmazására és a kiskereskedelmi barangolási többletdíjak eltörlése fenntarthatóságának értékelési módszertanára, valamint a barangolásszolgáltatók által az értékelés céljából benyújtandó kérelemre vonatkozó részletes szabályok megállapításáról (HL L 344., 2016.12.17., 46. o.).


title: A Bizottság (EU) 2019/298 végrehajtási rendelete (2019. február 20.) a 798/2008/EK rendelet I. mellékletének az egyes baromfiáruk Unióba történő behozatala vagy Unión keresztül történő átszállítása céljából engedélyezett harmadik országok, területek, övezetek és területi egységek jegyzékében a Belaruszra, Bosznia-Hercegovinára és Japánra vonatkozó bejegyzés tekintetében történő módosításáról (EGT-vonatkozású szöveg.)

text:
                  21.2.2019

                  HU

                  Az Európai Unió Hivatalos Lapja

                  L 50/20

         A BIZOTTSÁG (EU) 2019/298 VÉGREHAJTÁSI RENDELETE
         (2019. február 20.)
         a 798/2008/EK rendelet I. mellékletének az egyes baromfiáruk Unióba történő behozatala vagy Unión keresztül történő átszállítása céljából engedélyezett harmadik országok, területek, övezetek és területi egységek jegyzékében a Belaruszra, Bosznia-Hercegovinára és Japánra vonatkozó bejegyzés tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állategészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke bevezető mondatára, 8. cikke (1) bekezdésének első albekezdésére, 8. cikke (4) bekezdésére és 9. cikke (4) bekezdésének c) pontjára,
         tekintettel a baromfi és keltetőtojás Közösségen belüli kereskedelmére és harmadik országból történő behozatalára irányadó állategészségügyi feltételekről szóló, 2009. november 30-i 2009/158/EK tanácsi irányelvre (2) és különösen annak 23. cikke (1) bekezdésére, 24. cikke (2) bekezdésére és 25. cikke (2) bekezdésére,
         mivel:

                     (1)

                     A 798/2008/EK bizottsági rendelet (3) megállapítja azokat a követelményeket, amelyeket a baromfinak és a baromfitermékeknek (a továbbiakban: áruk) az Unióba történő behozatalával és az Unió területén való átszállításával összefüggésben – az átszállítás ideje alatti tárolást is ideértve – az állategészségügyi bizonyítványok tekintetében alkalmazni kell. A rendelet előírja, hogy az áruk kizárólag abban az esetben hozhatók be az Unióba, illetve szállíthatók át az Unió területén, ha a rendelet I. mellékletének 1. részében található táblázat 1. és 3. oszlopában felsorolt harmadik országokból, területekről, övezetekből, illetve területi egységekből érkeznek.

                     (2)

                     Az (EU) 2015/2258 bizottsági végrehajtási rendelet (4) mellékletében szereplő táblázatban a Belaruszra vonatkozó bejegyzés csak a tojás és tojástermékek Litvánián keresztül történő átszállításának engedélyezésére vonatkozik, a baromfihús Litvánián való átszállítására nem. Ugyanakkor a 798/2008/EK rendelet 18. cikkének (2) bekezdése és az említett rendelet I. mellékletének 1. részében szereplő táblázat 5. oszlopában a Belaruszra vonatkozó bejegyzésben rögzített további garanciák értelmében engedélyezett a tojás, a tojástermékek és a baromfihús Litvánián való átszállítása. Ezért a 798/2008/EK rendelet I. mellékletének 1. részében található táblázatban a Belaruszra vonatkozó bejegyzést úgy kell módosítani, hogy az a tojás, a tojástermékek és a baromfihús átszállítására vonatkozzon.

                     (3)

                     Bosznia-Hercegovina engedélyt kért a baromfihús Unióba irányuló behozatalára és a baromfihúsnak az Unió területén való átszállítására, valamint benyújtotta a vonatkozó információkat. A Bizottság ellenőrzést végzett Bosznia-Hercegovinában, hogy értékelje az Unióba történő kivitelre szánt baromfihúsra vonatkozó állategészségügyi ellenőrzéseket. Tekintettel az ellenőrzés kedvező eredményére, az említett harmadik országot indokolt felvenni a 798/2008/EK rendelet I. mellékletének 1. részében található táblázatba.

                     (4)

                     Japán engedélyt kért a tojás és tojástermékek Unióba irányuló behozatalára és azoknak az Unió területén való átszállítására, valamint benyújtotta a vonatkozó információkat. A Bizottság ellenőrzést végzett Japánban, hogy értékelje az Unióba történő kivitelre szánt tojásra és tojástermékekre vonatkozó állategészségügyi ellenőrzéseket. Tekintettel az ellenőrzés kedvező eredményére, az említett harmadik országot indokolt felvenni a 798/2008/EK rendelet I. mellékletének 1. részében található táblázatba.

                     (5)

                     Japán benyújtotta a Bizottságnak a Gallus gallus tojótyúk-állományokra vonatkozó szalmonella-ellenőrzési programját. Megállapítást nyert, hogy ezek az ellenőrzési programok a 2160/2003/EK európai parlamenti és tanácsi rendeletben (5) meghatározott garanciákkal egyenértékű garanciákat nyújtanak, és így jóváhagyásra kerültek. Ezért Japán számára engedélyezni kell az A. osztályú tojás Unióba történő behozatalát, valamint a 798/2008/EK rendelet I. mellékletének 1. részében található táblázatban a Japánra vonatkozó bejegyzés a szóban forgó áru tekintetében nem tartalmazhat semmilyen tilalmat.

                     (6)

                     A 798/2008/EK rendelet I. mellékletét ezért ennek megfelelően módosítani kell.

                     (7)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A 798/2008/EK rendelet I. mellékletének 1. része e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. február 20-án.

                  a Bizottság részéről

                  az elnök

               Jean-Claude JUNCKER

            (1)  HL L 18., 2003.1.23., 11. o.

            (2)  HL L 343., 2009.12.22., 74. o.

            (3)  A Bizottság 798/2008/EK rendelete (2008. augusztus 8.) azon harmadik országok, területek, övezetek és területi egységek jegyzékének megállapításáról, ahonnan baromfi és baromfitermékek behozhatók a Közösségbe és átszállíthatók a Közösségen, valamint az állategészségügyi bizonyítványok követelményeinek megállapításáról (HL L 226., 2008.8.23., 1. o.).

            (4)  A Bizottság (EU) 2015/2258 végrehajtási rendelete (2015. december 4.) a 798/2008/EK rendeletnek az egyetlen szállítmányt képező, 20 egyednél kevesebbet tartalmazó – a laposmellű futómadártól, annak keltetőtojásától és naposcsibéjétől eltérő – baromfiszállítmányok behozatala és átszállítása tekintetében történő módosításáról (HL L 321., 2015.12.5., 23. o.).

            (5)  Az Európai Parlament és a Tanács 2160/2003/EK rendelete (2003. november 17.) a szalmonella és egyéb meghatározott, élelmiszerből származó zoonózis-kórokozók ellenőrzéséről (HL L 325., 2003.12.12., 1. o.).

            MELLÉKLET
            A 798/2008/EK rendelet I. mellékletének 1. része a következőképpen módosul:

                        1.

                        a szöveg a következő, az Ausztráliára és a Brazíliára vonatkozó bejegyzés közé illesztendő, Bosznia-Hercegovinára vonatkozó bejegyzéssel egészül ki:

                                    A harmadik ország vagy terület ISO-kódja és neve

                                    A harmadik ország, terület, övezet vagy területi egység kódja

                                    A harmadik ország, terület, övezet vagy területi egység leírása

                                    Állategészségügyi bizonyítvány

                                    Egyedi feltételek

                                    Egyedi feltételek

                                    Madárinfluenza-felügyeleti státus

                                    Madárinfluenza elleni vakcinázási státus

                                    Szalmonella-ellenőrzési státus (6)

                                    Minta (Minták)

                                    További garanciák

                                    Záró dátum (1)

                                    Nyitó dátum (2)

                                    1

                                    2

                                    3

                                    4

                                    5

                                    6

                                    6A

                                    6B

                                    7

                                    8

                                    9

                                    „BA – Bosznia-Hercegovina

                                    BA-0

                                    Az egész ország

                                    POU”

                        2.

                        a Belaruszra vonatkozó bejegyzés helyébe az alábbi szöveg lép:

                                    A harmadik ország vagy terület ISO-kódja és neve

                                    A harmadik ország, terület, övezet vagy területi egység kódja

                                    A harmadik ország, terület, övezet vagy területi egység leírása

                                    Állategészségügyi bizonyítvány

                                    Egyedi feltételek

                                    Egyedi feltételek

                                    Madárinfluenza-felügyeleti státus

                                    Madárinfluenza elleni vakcinázási státus

                                    Szalmonella-ellenőrzési státus (6)

                                    Minta (Minták)

                                    További garanciák

                                    Záró dátum (1)

                                    Nyitó dátum (2)

                                    1

                                    2

                                    3

                                    4

                                    5

                                    6

                                    6A

                                    6B

                                    7

                                    8

                                    9

                                    „BY – Belarusz

                                    BY-0

                                    Az egész ország

                                    EP, E, POU
                                    (mindhárom kizárólag a Litvánián történő átszállításra)

                                    IX”

                        3.

                        a szöveg a következő, az Izlandra és a Koreai Köztársaságra vonatkozó bejegyzés közé illesztendő, Japánra vonatkozó bejegyzéssel egészül ki:

                                    A harmadik ország vagy terület ISO-kódja és neve

                                    A harmadik ország, terület, övezet vagy területi egység kódja

                                    A harmadik ország, terület, övezet vagy területi egység leírása

                                    Állategészségügyi bizonyítvány

                                    Egyedi feltételek

                                    Egyedi feltételek

                                    Madárinfluenza-felügyeleti státus

                                    Madárinfluenza elleni vakcinázási státus

                                    Szalmonella-ellenőrzési státus (6)

                                    Minta (Minták)

                                    További garanciák

                                    Záró dátum (1)

                                    Nyitó dátum (2)

                                    1

                                    2

                                    3

                                    4

                                    5

                                    6

                                    6A

                                    6B

                                    7

                                    8

                                    9

                                    „JP – Japán

                                    JP-0

                                    Az egész ország

                                    EP, E”